Meld. St. 11

(2013–2014)
Melding til Stortinget

Tilbaketrekning av Prop. 196 L (2012–2013) Endringer i spesialisthelsetjenesteloven (Avvikling av godkjenningsordningen for sykehus)

Tilråding fra Helse- og omsorgsdepartementet 29. november 2013, godkjent i statsråd samme dag. (Regjeringen Solberg)

Dokumentet på regjeringen.no

1 Bakgrunn

Den 27. september 2013 la regjeringen Stoltenberg II fram Prop. 196 L (2012–2013) Endringer i spesialisthelsetjenesteloven (Avvikling av godkjenningsordningen for sykehus). I proposisjonen foreslås endringer i spesialisthelsetjenesteloven som er nødvendige for å kunne avvikle den lovfestede ordningen med godkjenning av sykehus. Videre foreslås en ny bestemmelse i spesialisthelsetjenesteloven som pålegger alle virksomheter som yter helsehjelp utenfor den offentlige helsetjenesten å registrere virksomheten.

Formålet med godkjenningsordningen er å sikre rasjonell utnyttelse av de samlede ressursene i helsetjenesten, kvalitet i tjenestetilbudet, rettferdig fordeling av helsetjenester og faglig forsvarlighet i helsetjenesten. Denne regjeringen mener det er viktig å sikre at disse hensynene ivaretas og vil vurdere nærmere hvordan dette kan skje på en hensiktsmessig måte. Endringer i dagens godkjenningsordning må også vurderes i sammenheng med de ulike tiltakene som denne regjeringen vil iverksette for å sikre befolkningen rask tilgang til helsehjelp av høy kvalitet. På denne bakgrunn bør godkjenningsordningen opprettholdes til disse vurderingene er foretatt.

Tilråding

Helse- og omsorgsdepartementet

tilrår:

Tilråding fra Helse- og omsorgsdepartementet 29. november 2013 om tilbaketrekning av Prop. 196 L (2012–2013) Endringer i spesialisthelsetjenesteloven (Avvikling av godkjenningsordningen for sykehus) blir sendt Stortinget.